Perde pla steeds op Saron-pad | Netwerk24
Perde pla steeds op Saron-pad
Deur Ross Michaels 31 Julie 2020 06:01
Jare lank al loop perde snags vrylik op die R44 tussen Gouda en Porterville rond en motoriste kan hulle dikwels nie sien voordat dit te laat is nie.
Paarl Post het voorheen berig dat talle botsings al gebeur het deurdat bestuurders teen hierdie diere vasry sonder dat enigiemand verantwoordelik gehou word.
Van die jongste voorvalle is 'n bakkie wat op 13 Junie teen 'n perd vasgery het en 'n ambulans wat ook onlangs op dieselfde pad in 'n botsing betrokke was. Gelukkig was die motoriste in albei gevalle ongedeerd.
Gerald Esau, direkteur van gemeenskapsdienste by die Drakenstein-munisipaliteit, sê die munisipaliteit het op 10 Julie met verskeie rolspelers vergader om die kwessie van die loslopende perde by Saron, sowel as die perde wat doodgeskiet is, te bespreek.
Die Vereniging van perde-eienaars, die dierebeskermingseenheid van Saron en die polisiediens het dié vergadering bygewoon.
'n Besluit is geneem dat vier vredesbeamptes aangestel sou word om die diereskut op Saron te bestuur, en dit het op 21 Julie plaasgevind.
Die skut sal in Augustus open.
Patrick Marsh, voorsitter en stigter van Saron Animal Welfare, het aan Paarl Post gesê hy is bereid om 'n groep saam te stel om die rondloperperde weg van die pad af te hou, maar het egter nie die toerusting of geld om die kostes daarvan te dek nie.
Volgens Esau is die volgende stap om weer met die perde-eienaars, sowel as die dierebeskermingsvereniging op Saron, te vergader.
Dié vergadering word vir Donderdag 13 Augustus beplan.
Nietemin was daar teen druktyd nie merkwaardige vordering om die probleem op te los nie.
Hoewel die perde nie meer in troppe beweeg nie, is daar nou ook enkele beeste wat snags oor die R44 loop.
Anton Burger, lid van die plaaswagpatrollie in Halmanshof naby Porterville, sê 'n botsing het Sondagaand amper op die R44 gebeur.